12. ฐานะการเงินและผลการดำเนินงาน

(1) งบการเงิน

ก) สรุปรายงานการตรวจสอบของผู้สอบบัญชีในระยะ 3ปี

ปี 2549 และ 2550

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2550 และ พ.ศ. 2549
งบกำไรขาดทุนรวม งบแสดงการเปลี่ยนแปลงในส่วนของผู้ถือหุ้นรวม
และงบกระแสเงินสดรวมสำหรับปีสิ้นสุดวันเดียวกันของแต่ละปี ของบริษัท ทิปโก้ฟูดส์ (ประเทศไทย)
จำกัด (มหาชน) และบริษัทย่อย และได้ตรวจสอบงบดุล ณ วันที่ 31 ธันวาคม พ.ศ. 2550 และ
พ.ศ. 2549 งบกำไรขาดทุน งบแสดงการเปลี่ยนแปลงในส่วนของผู้ถือหุ้น และงบกระแสเงินสด
สำหรับปีสิ้นสุดวันเดียวกันของแต่ละปี เฉพาะของบริษัท ทิปโก้ฟูดส์ (ประเทศไทย) จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้ แสดงฐานะการเงินรวม ณ
วันที่ 31 ธันวาคม พ.ศ. 2550 และ พ.ศ. 2549 ผลการดำเนินงานรวมและกระแสเงินสดรวม
สำหรับปีสิ้นสุดวันเดียวกันของแต่ละปี ของบริษัท ทิปโก้ฟูดส์ (ประเทศไทย) จำกัด (มหาชน)
และบริษัทย่อย และแสดงฐานะการเงิน ณ วันที่ 31 ธันวาคม พ.ศ. 2550 และ พ.ศ. 2549
ผลการดำเนินงานและกระแสเงินสด สำหรับปีสิ้นสุดวันเดียวกันของแต่ละปี เฉพาะของบริษัท
ทิปโก้ฟูดส์ (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ปี 2551 และ 2552

ข้าพเจ้าได้ตรวจสอบงบดุลรวม ณ วันที่ 31 ธันวาคม พ.ศ. 2552 และ พ.ศ. 2551
งบกำไรขาดทุนรวม งบแสดงการเปลี่ยนแปลงในส่วนของผู้ถือหุ้นรวม
และงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัท ทิปโก้ฟูดส์ (ประเทศไทย)
จำกัด (มหาชน) และบริษัทย่อย
และได้ตรวจสอบงบการเงินเฉพาะกิจการสำหรับรอบระยะเวลาบัญชีเดียวกันของบริษัท ทิปโก้ฟูดส์
(ประเทศไทย) จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงาน เพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า งบการเงินรวมและงบการเงินเฉพาะบริษัทข้างต้นนี้ แสดงฐานะการเงิน ณ วันที่
31 ธันวาคม พ.ศ. 2552 และ พ.ศ. 2551 ผลการดำเนินงานและกระแสเงินสด
สำหรับปีสิ้นสุดวันเดียวกันของแต่ละปีของบริษัท ทิปโก้ฟูดส์ (ประเทศไทย) จำกัด (มหาชน)
และบริษัทย่อย และเฉพาะกิจการของบริษัท ทิปโก้ฟูดส์ (ประเทศไทย) จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(ข) ตารางสรุปงบการเงินรวมและงบการเงินเฉพาะของบริษัท 2550 – 2552

[]

[]

[]

[]

[]

(ค) อัตราส่วนทางการเงินที่สำคัญที่สะท้อนถึงฐานะการเงินและผลการดำเนินงาน

[]

(2) คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานประจำปี

บริษัท มีกำไรสุทธิรวม 206.8 ล้านบาท เพิ่มขึ้นจากปีก่อน 136.6 ล้านบาท (หรือร้อยละ 194.5)
โดยที่กำไรดังกล่าวเกิดจากการดำเนินงานของบริษัทฯ 91.8 ล้านบาท
และส่วนแบ่งกำไรจากเงินลงทุนในบริษัทร่วมสุทธิจากต้นทุนทางการเงินและภาษีเงินได้เท่ากับ
114.98 ล้านบาท การที่เศรษฐกิจทั่วโลกชะลอตัว
ได้ส่งผลกระทบต่อการส่งออกของบริษัทฯอย่างมาก รายได้จากการขายและให้บริการมีจำนวน
4,457.0 ล้านบาท ลดลงจากปีก่อน 668.96 ล้านบาท (หรือร้อยละ 13.0) และมีรายได้อื่น
จำนวน 104.5 ล้านบาท ส่วนของต้นทุนขายและบริการ เท่ากับ 3,203.4 ล้านบาท ลดลง 368.9
ล้านบาท (หรือร้อยละ 10.3) ทำให้กำไรขั้นต้น เท่ากับ 1,253.6 ล้านบาท ลดลง จำนวน
300.2 ล้านบาท (หรือร้อยละ 19.3)

การวิเคราะห์รายได้

-   การวิเคราะห์รายได้จากการขายรวม

  ---------------- --------- -------- --------- ------- --------- ------- ----------------- -----------
  รายได้จากการขาย   ปี2550              ปี2551             ปี2552             ฮัตราการเติบโต(%)   

                   รายได้     %        รายได้     %       รายได้     %       2551/2550         2552/2551

  ในประเทศ         2,117.0   48.5     2,559.9   49.9    2,414.1   54.2    20.9              -5.7

  ต่างประเทศ        2,248.9   51.5     2,566.1   50.1    2,042.9   45.8    14.1              -20.4

  รวม              4,365.9   100.00   5,126.0   100.0   4,457.0   100.0   17.4              -13.1
  ---------------- --------- -------- --------- ------- --------- ------- ----------------- -----------

ยอดขายใน 2550 และ 2551

ยอดขายของบริษัทฯ เพิ่มขึ้นตลอดมาในปีก่อนหน้าและต่อเนื่องในปี 2550 และ 2551
สำหรับการขายในประเทศ
บริษัทฯใช้กลยุทธ์ในการออกผลิตภัณฑ์ใหม่สู่ตลาดเพื่อตอบสนองความต้องการที่หลากหลายของผู้บริโภค
และการเลือกหาสถานที่ที่เหมาะสมสำหรับขยายสาขาของธุรกิจค้าปลีก สำหรับธุรกิจต่างประเทศ
เน้นการบริหารต้นทุนในการผลิตและการพิจารณาโครงสร้างราคาขาย
ให้ครอบคลุมอัตราแลกเปลี่ยนและต้นทุนผลไม้และทินเพลตที่เปลี่ยนแปลงไป
และบริษัทยังคงนโยบายการเข้าทำสัญญาซื้อขายอัตราแลกเปลี่ยนล่วงหน้าเพื่อลดความเสี่ยงจากอัตราแลกเปลี่ยน
และการขยายตลาดไปยังภูมิภาคต่างๆ ทั่วโลก
เพื่อกระจายความเสี่ยงในภาวะที่เศรษฐกิจในประเทศยุโรปได้รับผลกระทบจากวิกฤติเศรษฐกิจด้านการเงินอย่างมาก

ยอดขายรวมในปี 2552

ในปี 2552 รายได้จากการขายรวมลดลงจากปีก่อน ร้อยละ 13.1
โดยที่รายได้จากการขายในประเทศลดลง ร้อยละ 5.7
และรายได้จากการขายต่างประเทศลดลงร้อยละ 20.4

รายได้จากการขายในประเทศ

ยอดขายในประเทศที่ลดลง ส่วนหนึ่งมาจากผลกระทบจากภาวะเศรษฐกิจโลกชะลอตัวเช่นเดียวกัน
ในภาวะที่ยังไม่ชัดเจนว่าเศรษฐกิจโลกจะไปในทิศทางใด และจะใช้เวลานานเท่าใดจึงจะฟื้นตัว
ผู้บริโภคเกิดความในประเทศไม่แน่ใจในสภาพเศรษฐกิจ ทำให้ผู้บริโภคใช้จ่ายน้อยลง
เพื่อออมมากขึ้น
แต่เหตุผลหลักที่ส่งผลอย่างมากกับยอดขายได้แก่ปัญหาความวุ่นวายทางการเมืองในประเทศ
โดยเฉพาะในช่วงเดือนเมษายน ที่มีการประท้วงใหญ่ในกรุงเทพ ซึ่งเป็นช่วงฤดูร้อนและวันหยุดยาว
ที่โดยปกติเป็นช่วง High season ของยอดขายในประเทศ นอกจากนั้นการระบาดของไข้หวัด
2009 เป็นอีกปัจจัยหนึ่ง ที่ส่งผลร่วมกันให้ผู้บริโภคไม่ออกมาจับจ่ายใช้สอยนอกบ้าน
เนื่องจากไม่มั่นใจในความปลอดภัย ยอดขายจึงชะลอตัวลง

1. ยอดขายจากธุรกิจเครื่องดื่มพร้อมดื่ม

บริษัทฯ ได้ออกผลิตภัณฑ์ใหม่ อย่างสม่ำเสมอ โดยในปี 2552 กลุ่มน้ำ 100% ได้แก่
น้ำผลไม้รวมสูตรโกจิ เบอรี่, น้ำผักผสมผลไม้รวม 32 ชนิด, น้ำกีวีผสมน้ำองุ่น และ ทิปโก้ จูซ
ลาเต้ 2 สูตร คือ ปอมมี่ ลาเต้ และ ออเร้นจ์ ลาเต้ ในกลุ่มเครื่องดื่มธัญพืช ได้แก่
เครื่องดื่มข้างกล้องงอก นอกจากนั้น
บริษัทได้มีการปรับเปลี่ยนบรรจุภัณฑ์ใหม่ในกลุ่มน้ำผลไม้และน้ำผักผสมผลไม้ตราทิปโก้ และ
ทิปโก้เวจจี้ เพื่อสร้างความโดดเด่นให้กับผลิตภัณฑ์ ซึ่งได้รับการตอบรับอย่างดีจากผู้บริโภค โดยในปี
2552 บริษัทฯ ยังคงมีสัดส่วนของมูลค่าตลาดสูงเป็นอันดับ 1 ในตลาดน้ำผลไม้ 100%
โดยมีส่วนแบ่งตลาด 46% และคงความเป็นผู้นำตลาดเครื่องดื่มธัญญาหาร
โดยมีส่วนแบ่งการตลาดสูงสุดในช่องทางการจัดจำหน่ายประเภทโมเดิร์นเทรด นอกจากนั้น
ผลิตภัณฑ์ออราก็มีส่วนแบ่งเป็นอันดับ 2 แต่มียอดเติบโตสูงถึงร้อยละ 28
(ในขณะที่ตลาดเติบโตเพียงร้อยละ 24)

ในกลุ่มผลิตภัณฑ์จากซันโตรี่ ภายใต้ตราสินค้า ดาการะ
ได้มีการปรับเปลี่ยนขนาดและรูปแบบบรรจุภัณฑ์ ในขวดพลาสติกแบบ PET
ซึ่งเป็นการบรรจุด้วยระบบปลอดเชื้อ ด้วยเทคโนโลยี Cold Aseptic Fill ที่คงรสชาติ
และคุณค่าทางโภชนาการได้ดี โดยการปรับเปลี่ยนบรรจุภัณฑ์ในครั้งนี้
เพื่อตอบสนองความต้องการของผู้บริโภค และเพิ่มศักยภาพในการแข่งขันในตลาดได้ดียิ่งขึ้น

2. ธุรกิจร้านค้าปลีกและฟู้ดเซอร์วิซ

ในปี 2552 Squeeze Juice Bar ภายใต้แนวคิด “ Squeeze by TIPCO” มียอดขายเพิ่มขึ้น
จากการที่สามารถขยายสาขาได้มากขึ้นตามกลยุทธ์หลักของบริษัท
รวมทั้งการพัฒนาสูตรใหม่ๆของผลิตภัณฑ์ให้น่าสนใจ และ Premium มากขึ้น โดยที่สิ้นปี 2552
มีจำนวนสาขาทั้งหมด 55 สาขา ดำเนินการโดยบริษัทเอง 48 สาขา และ Franchise จำนวน 7
สาขา นอกจากนั้นในส่วนของฟู้ดเซอร์วิส
บริษัทสามารถขายเครื่องดื่มพร้อมดื่มเข้าสู่ภัตตาคาร,โรงแรม, สายการเดินรถ
และสายการบินได้มากขึ้น

3. ธุรกิจพืชไร่ ผลไม้ และพืชสมุนไพร สำหรับเป็นวัตถุดิบ อาหาร สารสกัดสำหรับอาหาร เครื่อง
เครื่องดื่ม และเครื่องสำอาง

ในปี 2552 ผลไม้สด เช่น สับปะรด และมะละกอ ที่ได้มีการพัฒนาพันธุ์ เริ่มออกสู่ตลาด
และได้รับการตอบรับค่อนข้างดี ในส่วนของผลิตภัณฑ์อื่นๆ
บริษัทยังทำการศึกษาและวิจัยอย่างต่อเนื่องเพื่อพัฒนาผลิตภัณฑ์ที่น่าสนใจและสามารถทำกำไรให้กับบริษัทต่อไปได้

อนึ่งบริษัทฯได้เปิดตัวสับปะรดพันธุ์ทิปโก้หอมสุวรรณ ซึ่งมีลักษณะเด่นของสายพันธุ์ คือ มีกลิ่นหอม
รสหวาน เนื้อแน่น วิตามินซีสูง (สูงกว่าสับปะรดศรีราชา 4 เท่า) ตาตื้น
(สามารถปอกได้โดยไม่ต้องควั่นตาเหมือนสับปะรดศรีราชา) ฯลฯ ในปีนี้อีกด้วย

รายได้จากการขายต่างประเทศ

ในส่วนของการส่งออกผลไม้กระป๋องและน้ำสับปะรดเข้มข้น
ในปีที่ผ่านมายอดขายลดลงอย่างมากเป็นผลมาจากวิกฤตเศรษฐกิจที่เริ่มต้นมาจากประเทศสหรัฐอเมริกา
และได้ขยายผลไปยังประเทศทางแถบยุโรป
ทำให้ยอดส่งออกทั้งทางแถบสหรัฐอเมริกาและยุโรปซึ่งเป็นตลาดหลักส่วนหนึ่งของบริษัทฯ
ลดลงอย่างมาก บริษัทฯ จึงได้ชดเชยบางส่วนด้วยการส่งออกไปยังภูมิภาคอื่นที่ยังมีศักยภาพเพิ่มขึ้น
ซึ่งในปี 2552 ยอดขายในประเทศทางแถบเอเชียเพิ่มขึ้น
เนื่องจากเป็นภูมิภาคที่ได้รับผลกระทบไม่มากนักและเศรษฐกิจยังค่อนข้างแข็งแกร่ง
นอกจากนั้นบริษัทพยายามหาตลาดใหม่ๆ เพื่อขยายฐานลูกค้าเพิ่มขึ้น
อย่างไรก็ตามในช่วงที่ภาวะเศรษฐกิจชะลอตัว
การบริหารความเสี่ยงลูกหนี้การค้าเป็นประเด็นสำคัญที่บริษัทเข้มงวดในการพิจารณาให้เครดิตลูกค้ารายใหม่ๆ
ซึ่งเป็นข้อจำกัดประการหนึ่งในการขยายไปยังตลาดใหม่ๆ ด้วยเช่นกัน

สำหรับการขยายตลาดการส่งออกน้ำผลไม้ไปยังประเทศทางแถบ ASEAN ที่ขายภายใต้
ตราสินค้าของบริษัทฯ และ ประเทศนอกกลุ่ม ASEAN
ที่เป็นการรับจ้างผลิตภายใต้สูตรและตราสินค้าของลูกค้า ยังมีการเติบโตอย่างต่อเนื่อง
เนื่องจากประเทศทางแถบภูมิภาคนี้ ได้รับผลกระทบน้อย และเศรษฐกิจยังค่อนข้างแข็งแกร่ง

สัดส่วนการรายได้จากขายระหว่างการขายในประเทศและต่างประเทศ

ในปี 2552 สัดส่วนจากการขายระหว่างการขายในประเทศและต่างประเทศ มี อัตราส่วน เท่ากับ
54.2 : 45.8 นับเป็นปีแรกที่สัดส่วนการขายในประเทศมากกว่าต่างประเทศ
เนื่องจากตลาดต่างประเทศได้รับผลกระทบจากจากวิกฤตเศรษฐกิจมากกว่าตลาดในประเทศ
อย่างไรก็ตามบริษัทยังคงนโยบายเดิมที่ต้องการรักษาสัดส่วนรายได้ของทั้งสองส่วน อยู่ที่ระดับ 50 :
50 เพื่อบริหารความเสี่ยงจากลักษณะของธุรกิจในประเทศและต่างประเทศให้เกิดดุลยภาพ

-   การวิเคราะห์รายได้อื่น

  ------------------------------------------- --------- --------- ---------
  รายได้อื่น                                     2550      2551      2552

  กำไรจากการขายหุ้นบริษัทร่วม (TASCO)              20.5      -         -

  กำไรจากการขายหุ้นบริษัทย่อย                      669.3     -         -

  กำไรจากอัตราแลกเปลี่ยน                         -         54.1      2.7

  หนี้สงสัยจะสูญโอนกลับ                            0.1       -         -

  เงินพิเศษจากการซื้อวัตถุดิบตามเป้า                  42.5      75.0      35.2

  ค่าสนับสนุนทางการตลาด                          -         44.1      15.1

  รายได้จากการขายวัตถุดิบและเศษวัสดุ                16.4      24.8      6.2

  รายได้ค่าขนส่งและประกันภัยจากการขายในเทอม CIF    28.1      22.7      16.3

  อื่นๆ                                         20.0      18.5      29.0

  รวม                                         796.9     239.2     104.5
  ------------------------------------------- --------- --------- ---------

กำไรจากขายหุ้นในบริษัทร่วม 20.5 ล้านบาท ในปี2550 เป็นกำไรจากการขายเงินลงทุนในบริษัท
ทิปโก้ แอสฟัลท์ จำกัด (มหาชน) โดยที่บริษัทฯมี นโยบายในการถือหุ้นดังกล่าวในสัดส่วนร้อยละ
20-25 และมีการเข้าทำกำไรในบางครั้งเพื่อชดเชยต้นทุนของเงินลงทุน

กำไรจากการขายเงินลงทุนในบริษัทย่อย (บริษัท ทิปโก้เอฟแอนด์บี จำกัด) จำนวน 669.3
ล้านบาท ในปี 2550 ซึ่งเกิดจากการร่วมลงทุนในธุรกิจเครื่องดื่มพร้อมดื่มกับบริษัท ซันโตรี่
เบฟเวอเรจ แอนด์ ฟูดส์ ลิมิเต็ด
บริษัทฯได้ขายเงินลงทุนในบริษัทย่อยนั้นและมีสัดส่วนการลงทุนในบริษัทย่อยดังกล่าวร่วมกันกับบริษัท
ซันโตรี่ เบฟเวอเรจ แอนด์ ฟูดส์ ลิมิเต็ด ในอัตรา 50 : 50

กำไรจากอัตราแลกเปลี่ยน ในปี 2551 และ ปี 2552
เป็นปีที่อัตราแลกเปลี่ยนมีความผันผวนเป็นอย่างมาก บริษัทฯ
ได้คงนโยบายในการเข้าไปทำสัญญาซื้อขายอัตราแลกเปลี่ยนล่วงหน้า เป็นระยะๆ เพื่อปิดความเสี่ยง
ทำให้บริษัทฯ ได้กำไรจำนวน 54.1 ล้านบาท ในปี 2551 และ 2.7 ล้านบาท ในปี 2552

หนี้สงสัยจะสูญโอนกลับ เนื่องจากรายการหนี้สงสัยจะสูญของลูกหนี้รายหนึ่งที่บริษัทฯ
ได้ตั้งเอาไว้แล้วได้ถูกตัดออกไปเป็นหนี้สูญซึ่งรายการหนี้สูญดังกล่าวได้รวมอยู่ในค่าใช้จ่ายอื่นแล้ว

ค่าสนับสนุนทางการตลาด 44.1 ล้านบาท ในปี 2551 และ 15.1 ล้านบาท ในปี 2552
เป็นเงินสนับสนุนจาก บริษัท ซันโตรี่ เบฟเวอเรจ แอนด์ ฟูดส์ ลิมิเต็ด สำหรับการทำโฆษณา
และการส่งเสริมการขาย สำหรับผลิตภัณฑ์ภายใต้ ตราสินค้าของ บริษัท ซันโตรี่ เบฟเวอเรจ แอนด์
ฟูดส์ ลิมิเต็ด ที่ผลิตและจำหน่ายโดย บริษัทย่อย (บริษัท ทิปโก้ เอฟแอนด์บี จำกัด)

รายได้จากค่าขนส่งและประกันจากการขายในเทอม CIF บริษัทฯบันทึกรายได้จากการขายในเทอม
FOB รายได้ค่าขนส่งและประกันจากการขายได้ถูกบันทึกไว้ในรายได้อื่น
ส่วนค่าใช้จ่ายดังกล่าวที่ต้องจ่ายให้แก่บริษัทเรือและบริษัทประกันได้รวมอยู่ในค่าใช้จ่ายในการขายและบริหารแล้ว

การวิเคราะห์ต้นทุนขายและกำไรขั้นต้น

  ----------------------------- --------- -------- --------- -------- --------- --------
                                ปี2550              ปี2551              ปี2552     

                                ล้านบาท    % ยอดขาย ล้านบาท    % ยอดขาย ล้านบาท    % ยอดขาย

  ยอดขาย                        4,365.9   100.0    5,126.0   100.0    4,457.0   100.0

  ต้นทุนขาย                       3,283.8   75.2     3,572.3   69.7     3,203.4   71.9

  กำไรขั้นต้น                      1,082.1   24.8     1,553.7   30.3     1,253.6   28.1
  ----------------------------- --------- -------- --------- -------- --------- --------

จากที่ในปี 2550 ธุรกิจต่างประเทศเผชิญกับต้นทุนผลไม้สด ทินเพลต
และค่าแรงงานที่เพิ่มสูงขึ้นทำให้ต้นทุนขายโดยรวมเพิ่มสูงขึ้น
รวมถึงผลกระทบจากอัตราแลกเปลี่ยนที่เงินบาทแข็งค่าขึ้น ดังนั้นในปี 2551
บริษัทจึงได้มีการปรับราคาขายในสัญญาใหม่ให้ครอบคลุมต้นทุนผลไม้สด ทินเพลต และค่าแรง
ที่เพิ่มขึ้น และรวมถึงปัจจัยด้านอัตราแลกเปลี่ยน อัตรากำไรขั้นต้นของปี 2551 จึงปรับตัวสูงขึ้น
จากปี 2550 อย่างไรก็ตาม อัตรากำไรขั้นต้นของธุรกิจส่งออกในปี 2552 กลับลดลง
เนื่องจากประสบปัญหาภัยแล้งทำให้ปริมาณผลไม้สดขาดแคลนและราคาผลไม้สดปรับตัวสูงขึ้นในช่วงไตรมาสที่
3 ทำให้ต้นทุนสูงขึ้น
การที่ปริมาณผลไม้สดเข้าผลิตไม่เป็นไปตามแผนการผลิตทำให้บริษัทฯไม่สามารถส่งออกได้ตามแผน
การส่งออกล่าช้าจึงส่งผลกระทบต่อกำไรขั้นต้นของบริษัทฯ สำหรับธุรกิจในประเทศ
ในส่วนของธุรกิจเครื่องดื่ม จากการที่ในปีที่ผ่านมาบริษัทฯ
ได้เน้นการปรับปรุงการบริหารห่วงโซ่อุปสงค์และอุปทานเพื่อให้เกิดการประหยัดต้นทุน
และเพิ่มประสิทธิภาพ ทำให้ อัตรากำไรขั้นต้นของธุรกิจในประเทศเพิ่มขึ้น
นอกจากนั้นสำหรับธุรกิจค้าปลีก การเพิ่มขึ้นของสาขา ทำให้เกิดการประหยัดต่อขนาดมากขึ้น
เป็นไปตามแผนที่วางไว้ ทำให้ อัตรากำไรขั้นต้นเพิ่มขึ้นเช่นเดียวกัน

ค่าใช้จ่ายในการขายและบริหาร

  ----------------------------- --------- -------- --------- -------- --------- --------
  ค่าใช้จ่าย                       ปี2550              ปี2551              ปี2552     

                                ล้านบาท    % ยอดขาย ล้านบาท    % ยอดขาย ล้านบาท    % ยอดขาย

  ค่าใช้จ่ายในการขายและบริหาร       1,095.6   25.1     1,254.4   24.5     1,135.1   25.5
  ----------------------------- --------- -------- --------- -------- --------- --------

สัดส่วนของค่าใช้จ่ายในการขายและการบริหารต่อยอดขายในปี 2552 เพิ่มขึ้นเล็กน้อยจากปี 2551
สืบเนื่องจากภาวะการแข่งขันที่รุนแรงในตลาดในประเทศ
อย่างไรก็ตามบริษัทฯยังคงนโยบายการใช้จ่ายทางการตลาดเช่นเหมือนรวมถึงการออกผลิตภัณฑ์ใหม่อย่างสม่ำเสมอ

รายงานการวิเคราะห์กระแสเงินสด

  ---------------------------------------------------------- --------- ---------- ----------
  ค่าใช้จ่าย                                                    ปี2550     ปี2551      ปี2552

  กระแสเงินสดจากการดำเนินงาน                                                        

  กำไรก่อนภาษีเงินได้                                            763.7     184.9      240.2

  ปรับกระทบยอดกำไรก่อนภาษีเงินได้เป็นเงินสดรับสุทธิจากกิจกรรมดำเนินงาน   -514.6    569.7      172.7

  ปรับ เงินทุนหมุนเวียนสุทธิ (เพิ่มขึ้น) ลดลง                           -136.9    -1,043.9   119.4

  เงินสดสุทธิได้มาจาก (ใช้ไปใน) กิจกรรมดำเนินงาน                    112.2     -289.3     532.3

  เงินสดสุทธิจากกิจกรรมลงทุน                                      470.1     -227.8     -123.0

  เงินสดสุทธิจากกิจกรรมจัดหาเงิน                                   -557.2    494.2      -353.3

  เงินสดและรายการเทียบเท่าเงินสดเพิ่มขึ้น (ลดลง)                     25.0      -22.8      56.0

  เงินสดและรายการเทียบเท่าเงินสดยกมา                             26.3      51.3       28.5

  เงินสดและรายการเทียบเท่าเงินสดยกไป                             51.3      28.5       84.5
  ---------------------------------------------------------- --------- ---------- ----------

กระแสเงินสดจากการดำเนินงาน เป็นบวก ในปี 2552 จากที่ติดลบในปี 2551 จากที่บริษัทฯ
ได้มีนโยบายในการเก็บสินค้าคงเหลือ ในช่วงปี 2552 บริษัทฯ
ได้ทยอยใช้และจำหน่ายสินค้าคงเหลือ ดังกล่าว ตามแผนที่วางไว้ ทำให้ยอดสินค้าคงเหลือลดลง
โดยเฉพาะวัตถุดิบ อย่างไรก็ตาม จากการที่มีคำสั่งซื้อมากในช่วงปลายปี ทำให้บริษัทฯ
มียอดสินค้าสำเร็จรูปและสินค้าระหว่างผลิตสูงอยู่ เนื่องจากต้องทยอยส่งออกให้กับลูกค้าในช่วงปีใหม่

กระแสเงินจากกิจกรรมการลงทุน ในปี 2550 มีการขายหุ้นของบริษัทย่อยออกไปในสัดส่วนร้อยละ
50 โดยได้รับชำระค่าหุ้นมาร้อยละ 97 เป็นจำนวนเงิน 969.03 ล้านบาท
และได้มีซื้อขายหุ้นของบริษัท ทิปโก้แอสฟัลท์ จำกัด (มหาชน) เพื่อทำกำไรระยะสั้น
(เป็นไปตามนโยบายของบริษัทฯ ในการถือหุ้นของบริษัท ทิปโก้แอสฟัลท์ จำกัด (มหาชน)
ในอัตราร้อยละ 20-25) และได้รับเงินปันผลจากการถือหุ้นดังกล่าวในระหว่างปี 2550 จำนวน
43.5 ล้านบาท
นอกจากนี้บริษัทฯยังได้ทำการซื้อขายสินทรัพย์ระหว่างบริษัทฯและบริษัทฯย่อยเพื่อให้ทรัพย์สินของแต่ละบริษัทตรงกับแหล่งกำเนิดของรายได้
โดยที่ ได้ขายกรรมสิทธิ์ ในอาคารและสิ่งปลูกสร้างที่โรงงานวังน้อยรวมทั้งโอนเงินกู้ระยะยาว
จำนวน 404.0 ล้านบาทเกิดจากการลงทุนโรงงานดังกล่าว ให้แก่บริษัทย่อย และบริษัทฯ
ได้ซื้อกรรมสิทธิ์โรงงานน้ำแร่ออรา ที่อำเภอแม่ริม จังหวัดเชียงใหม่ และรับโอนเงินกู้ระยะยาว
จำนวน 215.0 ล้านบาท จากบริษัทย่อย มีการลงทุนสินทรัพย์ถาวรเพิ่มเติมทั้งในส่วนของอาคาร
การติดตั้งระบบต่างๆ และการติดตั้งเครื่องจักรของโรงงานเครื่องดื่มที่อำเภอวังน้อย
จังหวัดพระนครศรีอยุธยา และยังมีการลงทุนในธุรกิจใหม่
เป็นธุรกิจผลิตสารสกัดจากสมุนไพรโดยซื้อสินทรัพย์ถาวรที่เป็นที่ดิน
อาคารและอุปกรณ์สำหรับวิจัยและพัฒนา จำนวน 129.99 ล้านบาท
เพื่อนำมาพัฒนาและดำเนินการต่อไป

ในปี 2551 ได้รับเงินลงทุนในบริษัทย่อยที่เหลืออีก ร้อยละ 3.0 จำนวน 30.0 ล้านบาท
และมีการลงทุนสินทรัพย์ถาวรเพิ่มเติมในส่วนของโรงงานที่จังหวัดประจวบคีรีขันธ์
ทั้งการเปลี่ยนเครื่องจักรและอุปกรณ์ให้มีประสิทธิภาพและประหยัดพลังงานมากขึ้น
รวมทั้งการลงทุนสิ่งปลูกสร้างเพิ่มเติม สำหรับโรงงานเครื่องดื่มที่อำเภอวังน้อย
ยังคงมีการลงทุนเพิ่มเติมในเครื่องจักรของสายการผลิตใหม่ สำหรับที่โรงงานน้ำแร่ออรา
มีการลงทุนเครื่องจักรใหม่สำหรับการออกผลิตภัณฑ์ใหม่ นอกจากนั้นมีเงินปันผลรับจากหุ้นของบริษัท
ทิปโก้แอสฟัลท์ จำกัด (มหาชน) จำนวน 29.7 ล้านบาท

ในปี 2552
สำหรับโรงงานเครื่องดื่มที่วังน้อยมีการลงทุนในการเคลื่อนย้ายสินทรัพย์ถาวรที่เป็นกรรมสิทธิ์ของบริษัทย่อยที่เหลือทั้งหมดจากโรงงานประจวบคีรีขันธ์มายังโรงงานวังน้อย
และลงทุนในเครื่องจักรใหม่เพื่อทดแทนเครื่องเดิมบางส่วน สำหรับโรงงานที่จังหวัดประจวบคีรีขันธ์
บริษัทฯ ได้ซื้อกรรมสิทธิ์อาคารสิ่งปลูกสร้างจากบริษัทย่อยมาให้เป็นกรรมสิทธิ์ของบริษัทฯ ทั้งหมด
และโรงงานออรา
มีค่าใช้จ่ายลงทุนเพื่อการดูแลบำรุงรักษาสินทรัพย์ถาวรให้อยู่ในสภาพดีและมีประสิทธิภาพ

กระแสเงินสดจากกิจกรรมการจัดหาเงิน ในปี 2550 บริษัทฯ มีการชำระเงินกู้ระยะยาว จำนวน
277.1 ล้านบาท และมีการจ่ายเงินปันผล จำนวน 458.4 ล้านบาท
(โดยจ่ายมาจากกำไรหลังหักภาษีจากการขายหุ้นของบริษัทย่อย) ในปี 2551
ได้มีการกู้ระยะยาวใหม่ จำนวน 700.0 ล้านบาท
เพื่อชำระเงินกู้เดิมสำหรับโครงการโรงงานเครื่องดื่มที่อำเภอวังน้อย (โดยหนี้ระยะยาวเดิมจำนวน
538.3 ล้านบาท) ส่วนที่เหลือสำหรับการลงทุนเพิ่มเติม ในปี 2552
บริษัทได้ชำระคืนเงินกู้ระยะยาวทั้งหมดสำหรับการลงทุนในโรงงานประจวบคีรีขันธ์ จำนวน 308.52
ล้านบาท (เป็นการชำระก่อนกำหนด จำนวน 102.84 ล้านบาท) และได้มีการกู้ระยะยาวใหม่
จำนวน 500.0 ล้านบาท สำหรับการลงทุนในสินทรัพย์ระยะยาว
ที่ได้ใช้วงเงินกู้ระยะสั้นเป็นแหล่งเงินทุนชั่วคราว และสำหรับเป็นเงินทุนหมุนเวียนบางส่วน
เนื่องจากบริษัทฯ เห็นว่าในช่วงที่เกิดวิกฤตเศรษฐกิจโลกที่มีปัญหาสภาพคล่อง
อาจมีโอกาสทำให้เกิดปัญหาในการระดมทุนสำหรับเงินทุนหมุนเวียนได้ในกรณีที่บริษัทมีวงเงินกู้ระยะสั้นเป็นลักษณะ
Uncommitted Line ทั้งหมด จึงหาแหล่งเงินทุนบางส่วนที่เป็นวงเงินกู้ระยะยาว
เพื่อใช้เป็นเงินทุนหมุนเวียนขั้นต่ำที่บริษัทต้องการในช่วงวิกฤติเศรษฐกิจและเพื่อลดความเสี่ยงหากเกิดปัญหาสภาพคล่องของแหล่งเงินทุนในอนาคต
เงินกู้ระยะยาวดังกล่าวจึงมาทดแทนเงินกู้ระยะสั้นทำให้ยอดเงินกู้ระยะสั้นลดลง นอกจากนั้น ในปี
2552 บริษัทฯ มีการจ่ายเงินปันผล จำนวน 130.3 ล้านบาท (ซึ่งเป็นการจ่ายจากผลประกอบการปี
2551 ตามมติที่ประชุมผู้ถือหุ้นเมื่อวันที่ 23 เมษายน 2552)

สภาพคล่อง

  ----------------------------------------- --------- --------- ----------
  อัตราส่วนสภาพคล่อง                           ปี2550     ปี2551     ปี2552

  สินทรัพย์หมุนเวียนต่อหนี้สินหมุนเวียน                0.8       1.0       1.2

  อัตราส่วนความสามารถในการชำระดอกเบี้ย          9.2       3.2       4.6

  อัตราส่วนหนี้สินต่อส่วนของผู้ถือหุ้น                  1.5       1.6       1.3
  ----------------------------------------- --------- --------- ----------

อัตราส่วนสินทรัพย์หมุนเวียนต่อหนี้สินหมุนเวียนในปี 2550 น้อยกว่า 1
เนื่องมาจากบริษัทมีการซื้อเครื่องจักร จำนวน 297.59 ล้านบาท
ซึ่งเป็นการลงทุนซื้อเครื่องจักรใหม่เพื่อใช้ที่โรงงานเครื่องดื่มแห่งที่สอง
และได้จ่ายเงินโดยใช้แหล่งเงินกู้ระยะสั้น เนื่องจากบริษัทฯ
ยังอยู่ในช่วงเจรจากับธนาคารในการจัดทำวงเงินกู้ระยะยาว (แล้วเสร็จในเดือนกุมภาพันธ์ 2551)
นอกจากนี้ในปี 2550 ยังมีรายการภาษีเงินได้นิติบุคคลค้างจ่าย จำนวน 188.10 ล้านบาท
(รายการการขายหุ้นของบริษัทย่อย) ในปี 2551
อัตราส่วนสินทรัพย์หมุนเวียนต่อหนี้สินหมุนเวียนเพิ่มขึ้น เนื่องมาจาก
สินค้าคงคลังเพิ่มขึ้นเป็นสัดส่วนมากกว่าหนี้สินระยะสั้นที่เพิ่มขึ้น
รวมทั้งมีรายการลูกหนี้กิจการที่เกี่ยวข้องกัน ซึ่งเป็นรายการที่ บริษัท ซันโตรี่ เบฟเวอเรจ แอนด์
ฟูดส์ ลิมิเต็ด มีค่าใช้จ่ายเป็นค่าสนับสนุนทางการตลาด ที่ค้างจ่ายอยู่กับบริษัท ในปี 2552
เนื่องจากบริษัทได้ทำสัญญาเงินกู้ระยะยาว
เพื่อนำมาชำระเงินกู้ระยะสั้นในส่วนที่นำไปใช้ในการลงทุนในสินทรัพย์ถาวรในช่วงที่ผ่านมา
รวมทั้งใช้ทดแทนเงินกู้ระยะสั้นบางส่วนสำหรับเงินทุนหมุนเวียนขั้นต่ำที่บริษัทต้องการ
ทำให้หนี้สินระยะสั้นลดลง อัตราส่วนสินทรัพย์หมุนเวียนต่อหนี้สินหมุนเวียนจึงเพิ่มขึ้น

อัตราส่วนความสามารถในการชำระดอกเบี้ย ในปี 2551 ช่วงครึ่งปีแรก
อัตราดอกเบี้ยยังคงปรับตัวลดลง และกลับเพิ่มขึ้นในช่วงครึ่งปีหลัง
ซึ่งเป็นผลจากวิกฤตทางการเงินที่ทำให้เกิดปัญหาสภาพคล่องในตลาด
ประกอบกับการที่บริษัทมีเงินกู้ระยะยาวเพิ่มขึ้นเพื่อนำมาลงทุนเพิ่มเติมที่โรงงานเครื่องดื่มที่อำเภอวังน้อย
และเงินกู้ระยะสั้นที่เพิ่มขึ้นเป็นเงินทุนหมุนเวียน สำหรับการเพิ่มปริมาณสินค้าคงคลัง
ทำให้อัตราส่วนความสามารถในการชำระดอกเบี้ยลดลง อยู่ในระดับ 3.2 เท่า ในปี 2552
อัตราดอกเบี้ยปรับตัวลดลงอย่างต่อเนื่องตลอดทั้งปี จากการที่วิกฤตการณ์ทางการเงินเริ่มคลี่คลาย
ทำให้อัตราส่วนความสามารถในการชำระดอกเบี้ยของบริษัทฯ เพิ่มขึ้นเป็น 4.6 เท่า

อัตราส่วนหนี้สินต่อส่วนของผู้ถือหุ้น ในปี 2551 เพิ่มขึ้นเล็กน้อยเมื่อเปรียบเทียบกับปี 2550
จากการที่หนี้สินรวมเพิ่มขึ้น และปรับลดลงในปี 2552 จากการที่หนี้สินรวมลดลง

ความสามารถในการทำกำไร

  ----------------------------------------- --------- --------- ----------
  อัตราส่วน                                   ปี2550     ปี2551     ปี2552

  อัตรากำไรขั้นต้น (%)                          24.8      30.3      28.1

  อัตรากำไรสุทธิ (%)                           12.8      1.4       4.6

  อัตราส่วนผลตอบแทนของส่วนของผู้ถือหุ้น             30.4      3.7       10.4
  ----------------------------------------- --------- --------- ----------

อัตรากำไรขั้นต้น ในปี 2551
เมื่อปรับราคาขายและปิดความเสี่ยงของอัตราแลกเปลี่ยนของยอดขายต่างประเทศ
ทำให้อัตรากำไรขั้นต้นเพิ่มขึ้น ในปี 2552 อัตรากำไรขั้นต้น ที่ลดลง เป็นส่วนของธุรกิจส่งออก
ที่ได้รับผลกระทบจากการขาดแคลนผลไม้สดเข้าผลิตตามแผนการผลิตและราคาผลไม้สดที่เพิ่มขึ้น

อัตรากำไรสุทธิ สำหรับปี 2551 การที่บริษัทรับรู้ส่วนขาดทุนจากเงินลงทุนในบริษัทร่วม จำนวน
265.0 ล้านบาท ทำให้อัตรากำไรสุทธิลดลงอย่างมาก
หากคำนวณความสามารถในการทำกำไรจากการดำเนินงาน
โดยไม่รวมการรับรู้ส่วนขาดทุนจากเงินลงทุนในบริษัทร่วม (เป็นการรับรู้ทางบัญชี
ไม่กระทบกระแสเงินสดและการดำเนินงานของบริษัทฯ)
บริษัทจะมีอัตรากำไรสุทธิจากการดำเนินงานในอัตราร้อยละ 6.5 ในปี 2552
แม้ว่าจะได้ส่วนแบ่งกำไรจากเงินลงทุนในบริษัทร่วม จำนวน 120.1 ล้านบาท ยอดขายที่ลดลง
ได้ส่งผลให้อัตรากำไรสุทธิยังอยู่ในระดับที่ต่ำ

อัตราผลตอบแทนของส่วนของผู้ถือหุ้น ในปี 2551 ลดลง จากปี 2550
เนื่องจากรายการขาดทุนในบริษัทร่วมดังได้กล่าวมาแล้ว หากคำนึงถึงกำไรสุทธิจากการดำเนินงาน
จะมีอัตราส่วนผลตอบแทนของส่วนผู้ถือหุ้น ร้อยละ 15.4 สำหรับปี 2552
อัตราผลตอบแทนของส่วนของผู้ถือหุ้นยังต่ำ เนื่องจากการลดลงของยอดขายเช่นกัน

คุณภาพของสินทรัพย์และอัตราส่วนทางการเงิน

  ----------------------------------------- --------- --------- ----------
  สัดส่วนของสินทรัพย์                            ปี2550     ปี2551     ปี2552

  ลูกหนี้การค้าสุทธิ                              12%       11%       12%

  สินค้าคงเหลือ                                16%       27%       22%

  เงินลงทุนและเงินให้กู้ยืม-สุทธิ                    16%       9%        12%

  ที่ดินอาคารและอุปกรณ์-สุทธิ                      52%       49%       49%

  เงินประกัน                                  -         -         -

  อื่นๆ                                       4%        4%        5%
  ----------------------------------------- --------- --------- ----------

สัดส่วนของลูกหนี้การค้าลดลงเล็กน้อยจากปี 2550 ถึงปี 2551โดยระยะเวลาเก็บหนี้โดยเฉลี่ยลดลง
โดยในปี 2550 อยู่ที่ 46 วัน และปี 2551 อยู่ที่ 37 วัน
เนื่องมาจากประสิทธิภาพในการบริหารหนี้ที่ดี โดยบริษัทฯ
มีนโยบายที่เข้มงวดในการวิเคราะห์และอนุมัติเครดิตให้กับลูกค้า
รวมทั้งมีขั้นตอนการควบคุมและติดตามหนี้อย่างใกล้ชิด ในปี 2552 ระยะเวลาเก็บหนี้โดยเฉลี่ย
เพิ่มขึ้น เป็น 44 วัน เนื่องมาจากมีลูกหนี้หลายรายประสบปัญหาสภาพคล่อง
และขอยืดระยะเวลาชำระหนี้บางส่วน อย่างไรก็ตามบริษัทได้มีการติดตามหนี้อย่างใกล้ชิด
รวมทั้งเข้มงวดในการอนุมัติเครดิตมากขึ้น

สัดส่วนสินค้าคงเหลือลดลงในปี 2551 เพิ่มขึ้นจากปี 2550 และลดลงในปี 2552
โดยจำนวนวันในสินค้าคงเหลือของบริษัท อยู่ที่ 79 วัน ในปี 2550 และอยู่ที่ 136 วัน ในปี 2551
และอยู่ที่ 116 วัน ในปี 2552
ทั้งนี้ปริมาณสินค้าคงเหลือเป็นไปตามการคาดการณ์การเปลี่ยนแปลงราคาวัตถุดิบ
โดยบริษัทจะมีสินค้าคงเหลือเพิ่มขึ้นในช่วงที่คาดการณ์ว่าราคาวัตถุดิบจะเพิ่มขึ้น ในช่วงปลายปี 2551
บริษัทคาดการณ์ว่า ในช่วงปี 2552 จะมีภัยแล้ง ทำให้ผลไม้ขาดแคลนและมีราคาสูง
บริษัทจึงมีนโยบายในการผลิตสินค้าเก็บเป็นสินค้าสำเร็จรูป
ทำให้จำนวนวันของสินค้าคงเหลือเพิ่มขึ้นในปี 2551 และบริษัทฯ ได้ทยอยส่งมอบสินค้าในช่วงปี
2552 รวมทั้งได้มีการปรับกระบวนการจัดการสินค้าคงเหลือให้มีประสิทธิภาพมากขึ้น
สัดส่วนสินคงเหลือรวมทั้งจำนวนวันในสินค้าคงเหลือของปี 2552 จึงลดลง
อย่างไรก็ตามบริษัทฯคาดการณ์ว่าในปี 2553 ยังคงประสบปัญหาภัยแล้ง
จึงมีการเก็บสินค้าอีกช่วงปลายปีทำให้จำนวนวันในสินค้าคงเหลือลดลงไม่มาก

เงินลงทุนเป็นเงินลงทุนในบริษัท ทิปโก้ แอสฟัลส์ จำกัด (มหาชน)
โดยมีนโยบายให้สัดส่วนการถือหุ้นอยู่ที่ 20-25%
เงินลงทุนดังกล่าวได้ถูกบันทึกเงินลงทุนตามวิธีส่วนได้เสีย ตามหลักการบันทึกบัญชีที่รับรองทั่วไป
ซึ่งสามารถทราบต้นทุนที่ซื้อมาในราคาทุนได้จากหมายเหตุประกอบงบการเงิน โดยบริษัทฯ
มีนโยบายในการถือครองเงินลงทุนและทำกำไรในรูปของผลตอบแทนจากการลงทุนเพื่อให้มีผลตอบแทนขั้นต่ำครอบคลุมต้นทุนที่เกิดจากการลงทุนดังกล่าวกับผู้ถือหุ้นส่วนน้อย

ที่ดิน อาคารและอุปกรณ์ของบริษัทฯ มีการซ่อมแซมและบำรุงอยู่สม่ำเสมอทุกปี ในปี 2550
ยังมีการลงทุนปรับปรุงอาคารเพิ่มเติมที่โรงงานเครื่องดื่มที่วังน้อย
มีการติดตั้งเครื่องจักรสำหรับการผลิต นอกจากนั้นที่โรงงานเดิมที่จังหวัดประจวบคีรีขันธ์
มีการซื้อเครื่องจักรใหม่ เพื่อเพิ่มกำลังการผลิตสำหรับการผลิตกระป๋องเปล่า
และยังมีการปรับปรุงประสิทธิภาพการผลิตในส่วนอื่นๆ อีกด้วย สำหรับปี 2551
ยังมีการลงทุนเพิ่มเติมในส่วนของเครื่องจักรที่โรงงานวังน้อย และ
ที่โรงงานประจวบคีรีขันธ์มีการซื้อเครื่องจักรทดแทนของเดิมเพื่อเพิ่มประสิทธิภาพ
และการประหยัดพลังงาน มีสิ่งปลูกสร้างเพิ่มเติม
นอกจากนั้นยังมีการลงทุนเครื่องจักรเพิ่มเติมเพื่อขยายการผลิตที่โรงงานน้ำแร่
ที่จังหวัดเชียงใหม่อีกด้วย ในปี 2552
มีการลงทุนเครื่องจักรเพื่อทดแทนเครื่องเดิมที่โรงงานเครื่องดื่มที่วังน้อย
ส่วนโรงงานประจวบคีรีขันธ์ และโรงงานออรา เป็นการบำรุงรักษาเครื่องจักรเดิม
รวมทั้งสภาพแวดล้อมให้อยู่ในสภาพดี และมีประสิทธิภาพ

ประสิทธิภาพในการดำเนินงาน

  ----------------------------------------- --------- --------- ----------
  อัตราส่วน                                   ปี2550     ปี2551     ปี2552

  อัตราผลตอบแทนสินทรัพย์                        12.3%     1.4%      4.4%

  อัตราผลตอบแทนสินทรัพย์ถาวร                    23.3%     2.9%      8.8%
  ----------------------------------------- --------- --------- ----------

ในปี 2551 ทั้งอัตราผลตอบแทนสินทรัพย์และอัตราผลตอบแทนสินทรัพย์ถาวรลดลงอย่างมาก
เนื่องจากรายการขาดทุนจากเงินลงทุนในบริษัทร่วม หากคำนึงถึงกำไรสุทธิจากการดำเนินงาน
อัตราผลตอบแทนสินทรัพย์ และอัตราผลตอบแทนสินทรัพย์ถาวรในปี 2551 จะเท่ากับ 6.9% และ
13.8% ตามลำดับ ในปี 2552 อัตราผลตอบแทนจากสินทรัพย์ลดลง ถ้าเปรียบเทียบกับปี 2551
เฉพาะกำไรสุทธิจากการดำเนินงาน เป็นผลจากยอดขายที่ลดลง

แนวโน้มในอนาคต

จากผลกระทบของวิกฤตเศรษฐกิจในปี 2551
ส่งผลให้เศรษฐกิจทั่วโลกชะลอตัวและได้เห็นผลกระทบชัดเจน และรุนแรงมากยิ่งขึ้นในปี 2552
โดยเฉพาะทางประเทศสหรัฐอเมริกา และทางแถบยุโรป
ซึ่งเป็นตลาดหลักส่วนหนึ่งของธุรกิจส่งออกผลไม้กระป๋องของบริษัท
และคาดการณ์ว่ายังคงส่งผลกระทบต่อเนื่องในปี 2553
เพื่อชดเชยยอดขายที่ชะลอตัวลงจากตลาดแถบสหรัฐอเมริกาและยุโรป
บริษัทได้มีแผนที่เพิ่มสัดส่วนของยอดขายในตลาดภูมิภาคอื่นที่ยังมีศักยภาพอยู่
เช่นประเทศทางแถบตะวันออกกลาง พร้อมๆกันนั้น
บริษัทได้คำนึงถึงความเสี่ยงจากการเข้าตลาดใหม่ๆ
ที่อาจมีความเสี่ยงในช่วงเวลาที่เศรษฐกิจโลกโดยรวมชะลอตัว
โดยมุ่งเน้นการใช้เครื่องมือป้องกันความเสี่ยงต่างๆ เช่น การทำประกันลูกหนี้
เป็นการเสริมความมั่นใจในการตัดสินใจเข้ายังตลาดใหม่ๆ รวมทั้งการเข้มงวดในการบริหารลูกหนี้
ได้แก่ การวิเคราะห์เครดิต การอนุมัติสินเชื่อ และการติดตามเร่งรัดหนี้สิน
เป็นการช่วยเสริมการบริหารสภาพคล่องของบริษัท

อนึ่งในปี 2552 บริษัทฯได้ปรับปรุงกระบวนการภายในหลายด้าน อาธิ เช่น
การปรับเปลี่ยนกระบวนการผลิตให้มีประสิทธิภาพและประหยัดได้มากขึ้น
ปรับสัดส่วนการผลิตของผลิตภัณฑ์ให้สัมพันธ์กับการขายมากขึ้น

สำหรับธุรกิจเครื่องดื่ม ที่เน้นขายในประเทศ และ ส่งออกไปยังประเทศแถบ Asean
ซึ่งเป็นภูมิภาคที่ได้รับผลกระทบจากวิกฤตเศรษฐกิจน้อยกว่าภูมิภาคอื่นๆ
คาดว่ายังคงรักษายอดขายไม่ให้ชะลอตัวลงไปได้
ซึ่งบริษัทยังคงนโยบายเดิมในการออกผลิตภัณฑ์ใหม่ๆ สู่ตลาด
ซึ่งบริษัทมีศักยภาพมากขึ้นจากการใช้โรงงานเครื่องดื่มที่อำเภอวังน้อย เป็นฐานการผลิต
เนื่องจากมีกำลังการผลิตที่มากขึ้นและสายการผลิตใหม่ที่เป็นบรรจุภัณฑ์ขวด PET
ทำให้สามารถพัฒนาผลิตภัณฑ์ที่ตอบสนองความต้องการของลูกค้าได้มากขึ้น

สำหรับธุรกิจสกัดสมุนไพร นอกเหนือไปจากผลิตภัณฑ์ในปัจจุบันที่บริษัทดำเนินการอยู่
บริษัทได้ศึกษาและวิจัยอยู่อย่างต่อเนื่อง เพื่อหาผลิตภัณฑ์ใหม่ๆ
ที่น่าสนใจและมีความสามารถในการสร้างผลตอบแทนให้กับบริษัท ในปี 2551
ได้มีใช้ที่ดินบางส่วนในการปลูกสับปะรด และมะละกอ เพื่อเป็นแหล่งวัตถุดิบเสริม
รวมทั้งได้มีการพัฒนาพันธุ์ (ทิปโก้หอมสุวรรณ) สำหรับธุรกิจขายผลไม้สด จะเริ่มมีผลผลิตออกมาในปี
2552

สถานการณ์ด้านการเงิน

ค่าเงินบาทตามการคาดการณ์คาดว่ามีแนวโน้มแข็งค่าขึ้นในปี 2553
ซึ่งจะเป็นประโยชน์ในด้านการนำเข้าวัตถุดิบ
อย่างไรก็ตามเนื่องบริษัทฯมีสัดส่วนด้านการส่งออกมากกว่าการนำเข้า
นโยบายการบริหารความเสี่ยงด้านอัตราแลกเปลี่ยนในช่วงเวลาที่เหมาะสมซึ่งเป็นหัวใจสำคัญในปี
2553

ในด้านของอัตราดอกเบี้ย คาดการณ์ว่าน่าจะมีการปรับตัวขึ้นในปลายปี 2553
ดังนั้นการที่ปัจจุบันอัตราดอกเบี้ยเงินกู้ของบริษัททั้งหมดเป็นอัตราดอกเบี้ยลอยตัว
อาจทำให้ภาระดอกเบี้ยจ่ายของบริษัทเพิ่มขึ้น

เป้าหมายในอนาคต

บริษัทมุ่งเติบโตอย่างต่อเนื่องและยั่งยืน ใน 4 ธุรกิจ หลัก ได้แก่ ธุรกิจผัก ผลไม้ และอาหาร
โดยเน้นการส่งออกไปยังตลาดทั่วโลก, ธุรกิจเครื่องดื่มพร้อมดื่ม โดยร่วมกับผู้ร่วมทุน คือ บริษัท
ซันโตรี่ เบฟเวอเรจ แอนด์ ฟูดส์ ลิมิเต็ด เน้นการเติบโตและเป็นผู้นำในตลาด Asean,
ธุรกิจร้านค้าปลีกและฟู้ดเซอร์วิซ และธุรกิจการสกัดสารจากสมุนไพร

13. ค่าตอบแทนผู้สอบบัญชี

การแต่งตั้งและพิจารณาค่าตอบแทนของผู้สอบบัญชี

คณะกรรมการตรวจสอบพิจารณาคุณสมบัติและการปฏิบัติงานของผู้สอบบัญชี
นำเสนอต่อคณะกรรมการบริษัทในการแต่งตั้งผู้สอบบัญชีแต่ละปี รวมถึงค่าสอบบัญชี
เพื่อเสนอขออนุมัติจากที่ประชุมผู้ถือหุ้น
ทั้งนี้รายชื่อผู้สอบบัญชีที่จะเสนอเพื่อพิจารณาแต่งตั้งเป็นผู้สอบบัญชีของบริษัทฯ
จะต้องเป็นผู้สอบบัญชีที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

ในปี 2552 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (Audit fee)

  บริษัทฯและบริษัทย่อยจ่ายค่าตอบแทนการสอบบัญชีรวมจำนวน 1,790,000 บาท
  โดยมีรายละเอียดดังนี้

  งบการเงินของบริษัทฯและงบการเงินรวม จำนวน 900,000 บาท

  งบการเงินของบริษัทย่อย 5 บริษัท จำนวน 890,000 บาท

2.  ค่าบริการอื่น (Non-audit fee)

  บริษัทฯและบริษัทย่อยจ่ายค่าบริการอื่น จำนวน 270,000 บาท